ชนชั้นสูงจีนไม่ชัวร์แซงสหรัฐได้
ผลสำรวจทัศนคติจีน-มะกันคนสองชาติมองกันดีขึ้น
21 เม.ย. 2555

ผลสำรวจทัศนคติจีน-มะกันคนสองชาติมองกันดีขึ้น
ผลสำรวจชี้ บรรดาผู้นำจีนไม่แน่ใจอนาคตจะแซงหน้าสหรัฐได้หรือไม่ 
“คอมมิตตี 100” กลุ่มวิจัยอเมริกันจีน เปิดเผยผลสำรวจเมื่อวันที่ 20 เม.ย. ว่า บรรดาชนชั้นนำของจีนเองนั้น เริ่มไม่มีความมั่นใจว่าเศรษฐกิจจีนจะสามารถแซงหน้าเศรษฐกิจสหรัฐตามที่หลายฝ่ายคาดการณ์ไว้ได้หรือไม่ สวนทางกับประชาชนชาวจีนที่ค่อนข้างจะมั่นใจมากกว่า
ผลสำรวจระบว่า ทั้งชาวจีนและอเมริกันต่างก็มองกันและกันในด้านบวกมากขึ้น แม้ความสัมพันธ์ทั้งสองชาติจะตึงเครียดกันในหลายประเด็นขัดแย้งทางเศรษฐกิจก็ตาม
ต่อคำถามที่ว่า จีนจะกลายมาเป็นมหาอำนาจโลกในอนาคตนั้น กลุ่มชนชั้นนำของจีนและประชาชนทั่วไปมีความเห็นแตกต่างกันค่อนข้างมาก โดยประชาชนทั่วไปถึง 58% เชื่อว่าในอีก 20 ปีข้างหน้า จีนจะก้าวแซงสหรัฐได้อย่างแน่นอน ถือเป็นตัวเลขที่เพิ่มขึ้นกว่าเมื่อครั้งการสำรวจในปี 2550
แต่ทว่าสำหรับชนชั้นสูงส่วนใหญ่ของจีนกลับเห็นตรงกันข้าม โดยในกลุ่มผู้นำทางธุรกิจของจีน มีเพียง 37% เท่านั้นที่เชื่อว่าจีนจะแซงสหรัฐได้ และในกลุ่มผู้นำอื่นๆ ก็มีตัวเลขที่ลดลงจากเดิมที่ 31% ในการสำรวจเมื่อ 5 ปีก่อน ลดลงมาอยู่ที่ 23% ในปีนี้
ยิ่งไปกว่านั้น บรรดากลุ่มชนชั้นนำของจีนเกือบ 75% ประเมินการทำงานของรัฐบาลในเชิงลบถึงการจัดการบริหารความสัมพันธ์กับสหรัฐ โดยเห็นว่ารัฐบาลกรุงปักกิ่งทำหน้าที่ในส่วนนี้ไม่ดีพอ โดยตัวเลขดังกล่าวเพิ่มขึ้นจากเมื่อปี 2550 ถึง 37% ทีเดียว
กลุ่มผู้จัดทำการสำรวจระบุว่า แม้ว่าผลที่ออกมาจะเห็นทัศนคติในแง่ลบของกลุ่มผู้นำจีนมากขึ้น แต่ในอีกด้านหนึ่งก็สะท้อนให้เห็นว่าจีนเริ่มเปิดกว้างต่อเสียงวิพากษ์วิจารณ์รัฐบาลมากขึ้นกว่าเดิม
“ผมชี้ได้ว่าผลสำรวจนี้ได้แสดงออกถึงซึ่งการขาดความอดทน หรือการคาดหวังสูงเกินไป โลกเข้าสู่ยุคที่ซับซ้อนมากขึ้น และมีหลายปัญหาที่ต้องเร่งแก้ไข” เจอรมี อู๋ นักสถิตีมหาวิทยาลัยจอร์จวอชิงตัน กล่าว
ทั้งนี้ บรรดาผู้เชี่ยวชาญส่วนใหญ่ต่างคาดการณ์ว่า เศรษฐกิจจีนจะก้าวขึ้นมามีขนาดใหญ่กว่าสหรัฐในอีกทศวรรษข้างหน้า แม้ว่าจะมีการถกเถียงกันอย่างหนักว่าจีนจะก้าวขึ้นมาแทนที่สหรัฐได้จริงหรือไม่ โดยเฉพาะในด้านการเมืองและบทบาททางการทหารที่มีต่อโลก
การสำรวจดังกล่าวได้ทำการสัมภาษณ์บุคคลทั้งในสหรัฐและจีน โดยในจีนได้ทำการสัมภาษณ์บุคคลถึง 4,153 คน และ 1,400 คนในสหรัฐ ซึ่งปรากฏด้วยว่าในสหรัฐเองเริ่มมีคนอเมริกันที่มีความเห็นในด้านบวกต่อจีนมากขึ้นด้วย ขณะที่ทัศนคติต่อสหรัฐในจีนนั้นยังคงที่
อย่างไรก็ตาม บรรดา สส.สหรัฐจะมองจีนในแง่ลบเกินไป โดยสส. 20% เท่านั้น ที่เชื่อว่าคนอเมริกันชอบจีน โดยในความเป็นจริงจากการสำรวจคนอเมริกันทั่วไปนั้น พบว่ามีถึง 55% ที่ชอบจีน
ส่วนคนจีนทั่วไป 59% มีทัศนคติแง่บวกต่อสหรัฐมากขึ้น และกลุ่มชนชั้นสูงของจีนก็พบว่ามีถึง 90% มีทัศนคติที่ดีต่อสหรัฐเช่นกัน